Compania de stat Romaero, cu activitate strategică în domeniul aeronautic, a intrată în insolvență în ianuarie 2024, fiind controlată de Ministerul Economiei, condus în prezent de ministrul PSD Ștefan-Radu Oprea.
PSD s-a înscris la masa credală și revendică o creanță în valoare totală de 1,583 milioane lei asupra Romaero, din care administratorul judiciar al companiei a acceptat suma de 1,438 milioane lei, scrie Profit.ro.
În urmă cu circa 1 an și jumătate, în decembrie 2022, PSD și-a cumpărat sediul din cartierul bucureștean Băneasa, cu tot cu curtea aferentă, de la Romaero. Social-democrații au achiziționat imobilul la o licitație organizată de companie, contra sumei de 17,612 milioane lei cu tot cu TVA, echivalentul a circa 3,57 milioane euro, la cursul mediu BNR din luna respectivă. Prețul de pornire fusese de aproximativ 3 milioane euro.
Liderii partidului nu au dat detalii privind această creanță.
Tabelul preliminar de creanțe al Romaero include datorii recunoscute în cuantum total de peste 851 milioane lei, din care mai mult de jumătate (466,19 milioane lei) reprezintă restanțe bugetare către Fisc. Alți creditori majori sunt BCR (peste 111 milioane lei, creanță garantată cu ipoteci pe clădiri și terenuri), CEC Bank (peste 80 milioane lei, creanță garantată) și omul de afaceri Cristian Sindie (peste 77 milioane lei, creanță chirografară, rezultată dintr-un litigiu despre care Profit.ro a relatat aici).
La 30 noiembrie 2023, Romaero avea în patrimoniu active totale în valoare de peste 900 milioane lei, din care terenuri și construcții de mai mult de 700 milioane lei. Romaero a terminat primele 11 luni din 2023 cu pierderi de 85,73 milioane lei, cu aproape 60% mai mari decât cele din întregul an 2022, la venituri totale de circa 157 milioane lei, în scădere cu 14%.